**С Т А Н О В И Щ Е**

от

**доц. д-р Джени М. Маджаров**,

Софийски университет „Св. Кл. Охридски”,

на дисертационен труд за присъждане на образователна и научна степен **„доктор”**,

в областта на висшето образование, разработен в катедра „Етнология”, при

Исторически факултет на Софийски университет „Св. Кл. Охридски”

Научна област: **3. Социални, стопански и правни науки**

Професионално направление: **3.1. Социология, антропология и науки за културата**

Автор: **Илиана Страхилова Страхилова**

Тема: **„Модели на трайни естетически въздействия върху човешкото тяло (втората половина на ХХ век – началото на ХХІ век)”**

Научен ръководител: **доц. д-р Джени М. Маджаров**

1. **Биографични сведения**

 Илиана С. Страхилова завършва бакалавърска степен по етнология в БП „Етнология”, на катедра Етнология, при ИФ на Софийския университет „Св. Кл. Охридски” (2015). Там продължава образованието си в МП „Етнология и културна антропология”, където защитава с отличие дипломна работа, с научен ръководител доц. Джени Маджаров (2017). Постъпва в редовна докторантура в направление Жестово поведение в българската култура, към катедра Етнология, при ИФ на СУ (2018 ‒ 2021). Започва работа като екскурзовод (2015 – 2016) към Музея на ИЕФЕМ при БАН, след което става музеен уредник към същата институция (2016 – понастоящем). Участва в подготовката на 21 временни музейни изложби, като освен това е куратор на 6 други такива в страната и чужбина. Междувременно активно участва в 6 научно-изследователски проекта в страната. През периода завършва специализацията Въведение във фотографията. Владее английски, сръбски, испански и руски език.

1. **Данни за докторантурата**

 Докторантурата е заявена от катедра Етнология в тематично направление Жестово поведение в българската култура. Темата на дисертационния труд „Модели на трайни естетически въздействия върху човешкото тяло (втората половина на XX ‒ началото на XХI век)“ е обсъдена от Съвета на катедрата (2018). Същата е предложена и приета за разработване от Факултетния съвет на ИФ, с което докторантът е зачислен на редовно обучение със заповед на Ректора № РД 20-258 от 31.01.2018 г., за времето 01.02.2018 г. до 01.02.2021 г. Обучението протича по предварително изготвен и приет от Катедрения и Факултетния съвет тригодишен учебен план. По време на обучението докторантът полага успешно и в срок всички предвидени в плана изпити. При протичане на докторантурата са спазени всички разпоредби, включени в Правилника за условията и реда за придобиване на научни степени и за заемане на академични длъжности в СУ „Св. Кл. Охридски”. На заседание на катедрата в разширен състав (31.01.2022) се осъществява вътрешно обсъждане и разглеждане на разработеният дисертационен труд. Катедрата излиза с предложение до Факултетния съвет докторантът да бъде допуснат до публична защита.

 По време на процедурите за допускане на разработката до публична защита не са установени нарушения и са спазени всички нормативни изисквания. На това основание, както и всички представени документи, спокойно може да се заключи, че процедурата по обявяване и провеждане на публична защита е протекла в пълно съответствие със Закона за развитие на академичния състав в Република България (ЗРАСРБ), с Правилника за неговото приложение, както и с вътрешния Правилник за условията и реда за придобиване на научни степени и заемане на академични длъжности в СУ „Св. Кл. Охридски”. Така представената процедура напълно отговаря на изискванията в посочените нормативни документи, което дава основание за преминаване към следващия, завършващ етап на нейното осъществяване.

1. **Сведения за дисертацията и автореферата**

 Структурата на представената дисертационната разработка се състои от увод, четири глави, заключение, библиография и два приложени списъка – 30 бр. събеседници (означени с инициали и кратки сведения за възраст, пол, социален статус) и 30 бр. фотографии. Отделно има автореферат от 37 стр. Общият обем на разработката е 181 стр., от които текста на изложението е 156 стр., останалите са: библиография, състояща се от 117 бр. заглавия, от тях 52 бр. на кирилица (български, руски, сръбски), 65 бр. на латиница (английски, хърватски) и 57 бр. електронни източници. В края на автореферата са посочени приносите на изследването. Събраните теренни материали са обработени, подредени и се съхраняват в личния архив на докторанта. Постройката на дисертационната разработка е съобразена с всички изисквания за подобен труд. Към изследването е подходено със задължителния критичен поглед по отношение на събраната теренна информация и такава от други източници. На тази основа направените изводи и заключения говорят за достоверност и научна точност на изследването.

В уводнатачаст на дисертацията са изложени мотивите на докторанта за избор на тема, която е относително слабо изследвана от родната етнология, но представлява развиващо се съвременно явление в българското общство. Становището е подкрепено с много актуални социологически сведения. Прекият подтик на автора да изследва явлението е благоприятната възможност да събере информация от първа ръка сред различни поколения, с което да хвърли светлина върху причинно-следствената връзка по промяна на общественото отношение към изследваните трайни телесни естетически изменения. Точно са посочени времевите рамки на периода, в който е осъществено изследването на проблема. Ясно и с последователна логичност са изложени поставените пред изследването цели и задачи. В кратък обем е описано съдържанието на отделните глави на разработката.

В първа глава е направен критичен преглед на множество чуждестранни описания и изследвания на поставеното в центъра на вниманието явление. Важен за отбелязване е фактът, че авторът не търси обяснение за появата и развитието на явлението само от позиция на една научна дисциплина, а ползва информация от различни исторически текстове, като запознава читателя и с резултатите от осъществени антроположки и етноложки изследвания на утвърдени специалисти по темата. Разширява методологическата база на изследването като представя данни и научни резултати от областта на психологията, общата медицина и криминалистиката. За актуалността на изследваното явление, по света и в страната, говори представената информация от различни популярни издания. От пространния преглед може да се съди, че избраната тема не е била обект на обстойно проучване от нашата етноложка наука, което подчертава актуалната необходимост от нейно изследване.

 Втората глава на дисертацията разглежда проблема за телесните модификации от позиция на минали обществено-исторически и настоящи отношения към тялото на отделния индивид. В различни социално-идейни контексти се разглежда въпросът за това доколко отделния индивид притежава правото сам да разполага със своето физическо тяло. Проследена е ролята на обществото, в различна културна, идейна и религиозна среда, пряко да създава модели за „подходяща“ естетика, възприемане и въздействие върху физическото човешко тяло. Потърсена е връзката между формата на политическа власт и различни подходи за ограничаване правото на отделния индивид да въздейства върху тялото си по своя воля. В продължение на това е изложена съвремената представа за осмисляне на правото на собственост върху физическото тяло от страна на отделния индивид. Всичко това е представено с цел изясняване на причинно-следствената връзка от поява и развитие до налагане на телесните модификации, като масова култура в съвремеността, които се възприемат като проява на свобода на индивида за волеизявление. В края на главата са представени и малкото български изследвания по темата.

 В трета глава на дисертацията са представени резултатите от наблюдения и изследвания на докторанта за отношението към трайните естетически въздействия върху човешкото тяло в българска среда. Наред с историческия преглед за съществувалите в миналото – културно-историческа традиция и периода на социализма, отношения на различни групи от българското общество към изследваното явление, е представено постоянно променящото се отношение към него от страна на съвремениците ни. По този начин е осъществена проверка относно достоверността на представените в предишна глава научни концепции, свързани с причините за появата, разпространението и промяната на общественото мнение към изследваното явление. Направен е опит за преглед и представяне на прилаганата в страната тематика на изображенията, използвани за трайно естетическо въздействие върху човешкото тяло. Проследена е промяната в символиката на използваните образи и знаци.

 В последната глава са проследени начините, по които изследваното явление постепенно навлиза в съвременното българско ежедневие и започва да се осмисля от колективното съзнание, като приемливо и привличащо вниманието ново явление. В основа на написаното стои подробно разглеждане на проявите на Tattoo Fest и Tattoo Expo, като институции, които представят и популяризират явлението сред българското общество. Като допълнение е проследена ролята на обществените медии и различни социални форуми за развитие и прием на новите прояви за трайно естетическо въздействие върху човешкото тяло. Един от съществените приноси на разработката е подробното представяне и разглеждане на бита и социалния статус на работещите в тази сфера в България, както техните неуредици и проблеми по отношение на администратирно регулиране на практикуваната стопанска дейност.

 Заключението на дисертацията представлява сбито обобщение на всичко изложено дотук без да е направен съществен опит за обобщение и авторов анализ на явлението. За радост този пропуск е преодолян в автореферата, където макар и в телеграфен стил докторантът е представил резултатите и обобщенията си върху изследваното явление. Самооценката за положеният труд е видна в приложените седем точки приноси.

 **Автореферат** Текстът представя точно съдържанието на докторската дисертация, като в края са посочени в обобщен вид резултатите и общите заключения от изследването, както и неговия цялостен принос за етнологията.

 Предложеният дисертационен труд и придружаващият го автореферат отговарят на всички изисквания на Правилника за условията и реда за придобиване на научни степени и заемане на академични длъжности в СУ „Св. Кл. Охридски”.

1. **Научни приноси**

 Напълно приемам и подкрепям посочените от автора седем научни приноси на дисертационната разработка, като в случая за мен един от най-важните, който създава и нейния съществен приносен характер, се явява последният, вписан в автореферата. Това е „... опит да се проследи промяната в отношението към телесните модификации и дава отговор на част от причините, които водят до популяризиране и масовизиране на явлението.” (с. 35)

1. **Публикации**

 Представените четири броя публикации, от които три под печат, по своята тема съвпадат с тази на дисертацията, като напълно покриват изискванията на Закона и Правилника за условията и реда за придобиване на научни степени и заемане на академични длъжности в СУ „Св. Кл. Охридски”.

1. **Заключение**

 На основание гореизложеното заявявам, че представеният дисертационен труд може да бъде успешно защитен. Изразявам своята отлична оценка за дейността на докторанта и разработената от него научна теза, като предлагам на уважаемото Научно жури да присъди на Илиана Страхилова Страхилова образователната и научна степен „доктор” в научната област 3. Социални, стопански и правни науки, с професионално направление 3.1. Социология, антропология и науки за културата, и тематично направление Етнология - Жестово поведение в българската култура, след успешно приключване на публичната защита.

 21.04.2022 г.

 София доц. д-р Джени М. Маджаров